บิ๊กบจ.อุ้มหุ้น ฉวยจังหวะดิ่ง ซื้อเข้าพอร์ต
บิ๊ก บจ.ฉวยจังหวะหุ้นดิ่ง เก็บหุ้นเข้าพอร์ตอื้อ มั่นใจพื้นฐานหุ้นตัวเอง ทั้งบิ๊ก KSL-BLAND–CPF
27 ก.ย. 2554

บิ๊ก บจ.ฉวยจังหวะหุ้นดิ่ง เก็บหุ้นเข้าพอร์ตอื้อ มั่นใจพื้นฐานหุ้นตัวเอง ทั้งบิ๊ก KSL-BLAND–CPF 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้รับรายการการถือครองหุ้นจากผู้บริหารบริษัทจดทะเบียน (บจ.) ตามมาตรา 59/2 ว่า ในช่วงที่ดัชนีตลาดหุ้นปรับตัวลดลงจนหลุดแนวรับสำคัญตั้งแต่ 950 จุด จนล่าสุดลงมาซื้อขายที่ 900 จุดกว่าๆ นั้น ได้มีผู้บริหารได้เข้าซื้อหุ้นของบริษัทตัวเองเกิดขึ้นเช่นกัน เช่น เมื่อวันที่ 22 ก.ย. 2554 ซึ่งเป็นวันแรกที่ดัชนีดิ่งลง 39 จุด นายพรเทพ เจียรวนนท์ ได้ขายหุ้นบริษัทเจริญโภคภัณฑ์อาหาร (CPF) จำนวน 3 แสนหุ้นที่ราคา 29 บาท ขณะที่นายเภา สารสิน ได้เข้าซื้อหุ้น CPF จำนวน 3 แสนหุ้น ที่ราคา 28.67 บาท
ด้านนายพรเทพ พิศาลกูร ได้เข้าซื้อหุ้นไทคอน อินดัสเทรียล คอนเน็คชั่น (TICON) จำนวน 1 หมื่นหุ้น ที่ราคา 12.80 บาท และนายประภาส ชุติมาวรพันธ์ เข้าซื้อหุ้นน้ำตาลขอนแก่น (KSL) จำนวน 1 แสนหุ้น ที่ราคา 12.63 บาท
นายอนันต์ กาญจนพาสต์ เข้าซื้อหุ้นบางกอกแลนด์ (BLAND) 1 แสนหุ้น ที่ราคาหุ้นละ 0.60 บาท และนายวัชชระ ชินเศรษฐวงศ์ ซื้อหุ้นยูไนเต็ด เปเปอร์ (UTP) กว่า 5.4 หมื่นหุ้น ที่ราคา 4.97 บาท และนางพูนพรรณ ไชยกุล ซื้อหุ้นสตาร์ส ไมโครอิเล็กทรอนิกส์ (SMT) จำนวน 3 แสนหุ้น ที่ราคา 9.13 บาท และนายสมนึก ไชยกุล ซื้อหุ้นจำนวน 3 แสนหุ้น ที่ราคา 9.13 บาท